4. trolejbusu maršruts (Rīga, 2020)
Šis raksts ir par trolejbusu maršrutu Rīgā, kas tika atklāts 2020. gada 2. janvārī. Par citām jēdziena 4. trolejbusu maršruts nozīmēm skatīt nozīmju atdalīšanas lapu. 4. trolejbusu maršruts ir Rīgas sabiedriskā transporta trolejbusu maršruts, kurā pasažieri tiek pārvadāti no dispečeru punkta Juglā, Juglas ielas un Murjāņu ielas krustojuma tuvumā cauri Teikai, Rīgas centram, Latgales apkaimei, pāri Salu tiltam (ieskaitot apstāšanos netālu no Mūkusalas rotācijas apļa) līdz dispečeru punktam Ziepniekkalnā, Dižozolu ielas un Līvciema ielas krustojuma tuvumā. Kustību jaunizveidotajā maršrutā uzsāka 2020. gada 2. janvārī, aizstājot 40. autobusu maršrutu. Posmos Juglā, no Brīvības gatves un Šmerļa ielas krustojuma līdz galapunktam un Ziepniekkalnā, no 19. trolejbusu maršruta galapunkta Valdeķu ielā līdz galapunktam trolejbusi brauc, izmantojot alternatīvo barošanas veidu — dīzeļģeneratoru, atsevišķi modeļi – ūdeņraža dzinēju. Darbdienās 4. trolejbusu maršrutā kursē 22 trolejbusi, brīvdienās - 10 trolejbusi. Pasažieru pārvadājumus maršrutā veic RP SIA Rīgas satiksme 1. un 2. trolejbusu parks. Ziepniekkalna iedzīvotāji un viņu atbalstītāji aktīvi protestēja pret autobusa aizvietošanu ar trolejbusu, jo tādējādi tiek pagarināts ceļā pavadītais laiks.